Diari Oficial de la Generalitat Valenciana


Sumari del DOGV 5611, del 02-10-2007 (2007/11943)

RESOLUCIÓ de 18 de setembre de 2007, del president del Consell d'Administració de l'Entitat Pública de Transport Metropolità de València, per la qual es publiquen les bases de la convocatòria d'ajudes per l'adquisició de material mòbil per les empreses operadores de servicis regulars de transport de viatgers per carretera de l'Àrea de Transport Metropolità de València, dins del Pla de Mobilitat Accessible.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5611

Data del DOGV
:   02-10-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/11661


Data del document
:   18-09-2007

Organisme emissor
:   Entitat Pública de Transport Metropolità de València

Tipus de document
:   Resolució

Descriptors 

:   * Agència Valenciana de Mobilitat
    * transport de viatgers
    * mitjans per a discapacitats
    * suport econòmic
    * empresa de transport
    * transport per carretera
    * equip de vehicle
    * ajuda pública

RESOLUCIÓ de 18 de setembre de 2007, del president del Consell d'Administració de l'Entitat Pública de Transport Metropolità de València, per la qual es publiquen les bases de la convocatòria d'ajudes per l'adquisició de material mòbil per les empreses operadores de servicis regulars de transport de viatgers per carretera de l'Àrea de Transport Metropolità de València, dins del Pla de Mobilitat Accessible. [2007/11515]  
La potenciació del transport públic col·lectiu en els espais metropolitans requerix, entre altres, mesures de millora de la qualitat de l'oferta de transport. Un dels determinants del nivell de qualitat és, òbviament, el de l'antiguitat del parc de vehicles de què se servixen les empreses prestatàries de servicis de transport regular de viatgers, així com l'accessibilitat d'estos.  
D'altra banda, la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació, establix mesures específiques orientades a garantir l'accessibilitat de les persones afectades de mobilitat reduïda als vehicles destinats a la prestació de servicis de transport regular, per mitjà de l'adaptació de la plataforma del vehicle i els sistemes d'ascens i descens.  
De conformitat amb allò que s'ha exposat, des de l'Entitat de Transport Metropolità de València (eTM) i tant en el marc dels contractes programa per als servicis d'interés metropolità de les respectives concessions de l'àrea de València, com en el del Pla d'Infraestructures Estratègiques per a la Comunitat Valenciana (PIE) es desenvolupa a través d'esta convocatòria el Pla de Mobilitat Accessible per a l'àrea de València, l'objectiu del qual és elevar el nombre de vehicles adaptats fins a 62 en l'exercici 2007.  
Per esta raó i, en atenció al que s'ha esmentat abans, en l'exercici de les competències estatutàriament atribuïdes, el director de l'entitat va informar la Comissió Executiva de la conveniència d'establir des d'esta entitat sistemes de finançament a través d'un procediment d'ajudes. En l'informe va adjuntar una proposta de les bases que haurien de regir per a esta. Després de la discussió i deliberació prèvies, la Comissió Executiva, i de conformitat amb el que disposa l'article 13.4 dels Estatuts de la eTM, aprovats per Acord del Consell de la Generalitat Valenciana, de 5 d'octubre de 2001, en relació amb l'article 6 de la Llei 1/1991, de 14 de febrer, d'Ordenació del Transport Metropolità de l'Àrea de València, va aprovar, en la sessió de 13 de setembre de 2007, la convocatòria esmentada.  
Per tot això, i de conformitat amb l'acord adoptat per la Comissió Executiva de la eTM i fent ús de les atribucions conferides per l'article 40.2 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, resolc:  
Primer  
Publicar la convocatòria de la concessió d'ajudes.  
Segon  
Autoritzar una despesa per un import de 400.000 euros a càrrec de la línia pressupostària SE822000 del vigent pressupost de la eTM per a 2007. L'import d'esta autorització quedarà automàticament ampliat en el cas d'haver majors fonts de finançament per a la mateixa finalitat en el pressupost de la eTM.  
València, 18 de setembre de 2007.- El president del Consell d'Administració: Mario Flores Lanuza.  
ANNEX  
Bases per les quals es regix la convocatòria d'ajudes per l'adquisició de material mòbil per les empreses operadores de servicis regulars de transport de viatgers per carretera de l'Àrea de Transport Metropolità de València, dins del Pla de Mobilitat Accessible   
Article 1. Objecte de les ajudes  
Es convoquen ajudes per l'adquisició de material mòbil per les empreses concessionàries de servicis regulars de transport de viatgers amb trànsits interns a l'Àrea de Transport Metropolità de València.  
Article 2. Import de les ajudes  
Les ajudes seran concedides per un import global màxim de 400.000 euros a càrrec del pressupost de la eTM per a 2007. Este import quedarà automàticament ampliat en el cas que la eTM reba majors fonts de finançament per a esta finalitat durant l'exercici pressupostari corresponent a l'any 2007.  
Article 3. Beneficiaris de les ajudes  
Podran ser beneficiaris d'estes ajudes les empreses titulars de concessions de transport públic regular d'ús general de viatgers per carretera amb trànsits interiors a l'Àrea de Transport Metropolità de València que tinguen subscrit, en el moment d'acabament del termini de presentació de sol·licituds d'esta convocatòria, un contracte programa per als servicis d'interés metropolità de la seua concessió, per al període 2004-2007, així com aquelles concessions amb trànsits que suposen interacció amb l'entorn metropolità.  
Article 4. Ajudes  
Les ajudes es concediran per a la renovació de flota adaptada a persones amb mobilitat reduïda i adquirida després del 31 de desembre de 2003  
Les ajudes per l'adquisició de vehicles podran ser tant per a vehicles nous com usats, sempre destinats a substituir vehicles adscrits a les concessions i l'antiguitat de les quals siga superior a 12 anys a data 31 de juliol de 2005.  
Article 5. Quantia de les ajudes  
- Per a vehicles nous de classe I, A o II, una subvenció del 50% sobre el cost d'adquisició (sense IVA), amb un màxim de 96.000 euros per unitat.  
- Se subvencionarà també amb el 40% l'adquisició de vehicles usats amb una antiguitat igual o inferior a 6 anys a 1 de gener de 2006, que complisquen els mateixos requisits tècnics que els exigits als vehicles nous i que superen un control de qualitat realitzat des de la eTM.  
- En aquells casos en què l'adquisició del vehicle s'efectue a través de fórmules de diferiment de pagament (lísing), l'import de l'ajuda prendrà, com a base de càlcul per a aplicar el corresponent percentatge, la quantia de les quotes que s'ha de pagar en l'exercici 2007 deduïda la part corresponent a despesa financera i sense incloure en la dita base cap tipus de gravamen que, si és el cas, haja suportat l'operació.  
- Així mateix, podran beneficiar-se de les ajudes fins al cost efectiu de la compra de vehicles (nous) aquelles empreses que hagen acordat o convingut amb la eTM i amb ens locals, plans de coordinació, a l'empara de la seua concessió metropolitana, per a coordinar i potenciar els servicis de transport públic inclosos en el títol concessional amb nous servicis de tipus local. L'import de l'ajuda podrà ser tingut en compte, si és el cas, com a forma de pagament de l'obligació de servici públic assumida.  
Article 6. Requisits de les ajudes  
A més de les condicions tècniques i normatives legalment establides, els vehicles subvencionats hauran de complir les següents característiques:  
- Els vehicles podran ser de classe I, A o II depenent dels requisits tècnics exigits en el plec de condicions de la concessió a què es pretenga adscriure el vehicle. Les definicions de les esmentades classes són:  
Classe I: vehicles proveïts de zones per a viatgers de peu que permeten la circulació freqüent dels viatgers.  
Classe A: vehicles dissenyats per al transport de viatgers de peu; els vehicles d'esta classe porten seients i han d'anar preparats per a viatgers de peu.  
Classe II: vehicles destinats principalment al transport de viatgers asseguts i dissenyats per a permetre el transport de viatgers de peu, però només en el corredor o en una zona que no sobrepasse l'espai previst per a dos seients dobles.  
Viatgers amb mobilitat reduïda: totes les persones que tinguen dificultats per a utilitzar el transport públic com, per exemple, les persones amb discapacitat (incloses les persones amb deficiències sensorials i psíquiques i els usuaris de cadira de rodes), les persones amb discapacitats en les extremitats, les persones de baixa estatura, les persones que porten equipatge pesant, les persones d'edat, les dones embarassades, les persones amb carrets per anar a comprar i les persones amb xiquets (inclosos xiquets asseguts en cotxets).  
Els vehicles subvencionats per mitjà d'este programa d'ajudes, exceptuant els que van quedar en situació de reserva del programa 2006, seran accessibles a les persones amb mobilitat reduïda, inclosos els usuaris de cadires de rodes, d'acord amb les prescripcions tècniques que figuren en l'annex VII, Directiva 2001/85/CE del Parlament Europeu i del Consell Europeu, de 20 de novembre de 2001.  
- Tots els vehicles subvencionats hauran de tindre aire condicionat i ser idonis per a la prestació del servici a què s'adscriuran i s'hauran d'ajustar, així mateix, a la imatge corporativa de MetroBus.  
- Els vehicles subvencionats hauran d'adscriure's a la concessió segons l'article 68.2 LOT i l'article 84 ROTT, durant un període no inferior a 8 anys. Així mateix, hauran de prestar servici amb caràcter prioritari en les línies i servicis regulars de l'Àrea de Transport Metropolità de València a l'empara de concessions, contractes o un altre tipus d'acords subscrits amb la eTM, i podrà únicament ser utilitzat en un altre tipus de servicis de transport quan quede degudament garantit que el vehicle serà substituït per un altre de semblants característiques i antiguitat.  
Article 7. Sol·licituds, documentació i termini  
Les sol·licituds de les ajudes previstes en la present convocatòria s'efectuaran per mitjà d'instància dirigida a l'Entitat de Transport Metropolità de València i presentada des del mateix dia de publicació de la convocatòria en el Diari Oficial de la Comunitat Valenciana. El termini de presentació de sol·licituds acabarà deu dies naturals després de la data esmentada i hauran de presentar-se en el registre general de la eTM, avinguda d'Enric Valor, 13, 46793-Burjassot, directament o bé en qualsevol de les formes establides en l'article 1 del Decret 130/1998, de 8 de setembre, del Consell de la Generalitat Valenciana.  
Article 8. Documentació  
La documentació que s'ha d'adjuntar serà la següent:  
- Documents acreditatius de la personalitat del sol·licitant i, si és el cas, poders de representació de la persona que represente l'empresa interessada.  
- Document d'identificació fiscal del sol·licitant (CIF de l'empresa o, si és el cas, NIF).  
- Factura i document acreditatiu del pagament del vehicle. En el cas d'adquisicions a través de fórmules de diferiment de pagament (lísing), pressupost o factura proforma i contracte d'arrendament financer així com justificant de les quotes pagades.  
- Compromís d'adscripció del vehicle i de baixa del substituït, i indicar el servici a què estarà primordialment destinat.  
- Permís de circulació i targeta d'inspecció tècnica.  
- Justificació de trobar-se al corrent en les seues obligacions tributàries i amb la Seguretat Social, per a la qual cosa haurà de presentar-se:  
Certificat expedit per l'òrgan estatal competent de l'administració tributària.  
Certificat expedit per l'òrgan competent de la Seguretat Social.  
Certificat expedit per l'òrgan competent de la conselleria d'Economia i Hisenda de la Generalitat Valenciana.  
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les corresponents liquidacions, i hauran de tindre validesa durant el termini de sis mesos des de la data de l'expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.  
- Justificació de no tindre pendent de pagament cap sanció definitiva en matèria de transport o, en cas de tindre-la, justificant d'haver fiançat la sanció.  
- Declaració jurada de no haver rebut cap subvenció comunitària, nacional o autonòmica relativa al vehicle presentat.  
- Dades de domiciliació bancària.  
- Alta referida a l'exercici corrent o últim rebut de l'Impost sobre Activitats Econòmiques, amb declaració responsable de no haver-se donat de baixa en la matrícula de l'esmentat impost.  
Article 9. Obligacions dels beneficiaris  
- Els beneficiaris estaran obligats a mantindre adscrits en els termes de l'article 6 a les seues respectives concessions els vehicles subvencionats durant un termini no inferior a 8 anys en el cas dels vehicles nous i fins al final de la seua vida útil en el cas dels usats, excepte supòsits excepcionals degudament autoritzats per la eTM.  
- Així mateix, hauran d'informar la eTM de l'atorgament de qualsevol ajuda o subvenció que puguen rebre en un futur per a la mateixa finalitat per part de l'administració.  
- Hauran així mateix de proporcionar a la eTM aquells documents que esta considere necessaris per a vigilar el compliment dels fins a què respon este programa d'ajudes.  
- També hauran de realitzar una adequada publicitat del caràcter públic del finançament rebut.  
- S'hauran de conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control.   
- L'incompliment pel beneficiari de les obligacions contretes podrà suposar la revocació de les ajudes concedides i la devolució de les quanties atorgades i dels corresponents interessos de demora.  
- Els beneficiaris de les ajudes estaran obligats al compliment dels requeriments que, amb caràcter general, s'assenyalen en l'article 14 de la Llei General de Subvencions (Llei 38/2003, de 17 de novembre, publicada en el BOE del 18 de novembre).  
Article 10. Òrgans competents per a l'ordenació, instrucció i resolució de l'expedient  
1. L'òrgan competent per a l'ordenació de l'expedient és l'Àrea Economicoadministrativa de la eTM.  
2. La instrucció i proposta de resolució correspondran a una Comissió d'Avaluació que estarà integrada pels membres següents:  
President: Sr. F. José Moltó Orduña, cap de l'Àrea Economicoadministrativa de la eTM  
Secretària: Sra. Adela Juan Navarro, assessora jurídica de la eTM.  
Vocal: Sr. Gregorio Haro Javaloyes, cap de l'Àrea de Sistemes de Peatge, Comunicacions i Informàtica de la eTM.  
3. Seran funcions de la Comissió:  
a) Petició d'informes que siguen necessaris per a resoldre o que siguen exigits per la normativa vigent que siga, si és el cas, d'aplicació.  
b) Informar i valorar sobre les sol·licituds d'acord amb els criteris establits en l'article 11 de la present convocatòria.  
c) Proposar els beneficiaris a qui hagen d'adjudicar-se les ajudes.  
En allò que no preveu la present convocatòria, la Comissió ajustarà el seu funcionament al règim jurídic dels òrgans col·legiats, regulat en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener (LRJ-PAC).  
4. L'òrgan competent per a adoptar la resolució d'adjudicació de les ajudes és el director de la eTM.   
Article 11. Criteris de valoració  
1. S'atendran, en primer lloc, les sol·licituds d'ajudes ja adjudicades en exercicis anteriors per a l'adquisició de vehicles que hagen sigut finançats a través de fórmules de diferiment de pagament (lísing) en la quantia corresponent a les quotes del present exercici.  
2. En segon lloc, s'atendran les sol·licituds d'ajudes que, si és el cas, hagueren sigut presentades en virtut de la convocatòria de l'exercici 2006 (Resolució del president de la eTM de 21 de juliol de 2006) i no van poder ser ateses per falta de crèdit suficient, per la qual cosa van quedar integrades en la corresponent llista de reserva.  
3. La resta de crèdit pressupostari disponible es destinarà a atendre les sol·licituds de vehicles adquirits el 2007 per rigorós orde de data d'adquisició, prenent com a referència la data d'emissió del permís de circulació. No obstant això, tindran sempre preferència sobre tots els vehicles, siga quin siga el mes d'adquisició, aquells adquirits a través de fórmules de diferiment de pagament (lísing).  
Article 12. Procediment d'adjudicació  
1. Instrucció. Presentada la sol·licitud i transcorregut, si és el cas, el termini per a l'esmena d'errades a què es referix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener (LRJ-PAC), la Comissió procedirà al seu examen, així com a l'obertura del tràmit d'audiència en els termes establits en l'article 84 de la LRJ-PAC.  
2. Proposta de resolució. A la vista d'allò que s'ha instruït, la Comissió formularà i elevarà a l'òrgan competent per a resoldre sobre l'adjudicació, l'oportuna proposta de resolució, que haurà d'expressar:  
- Si procedix l'adjudicació de l'ajuda o no, de conformitat amb els requisits i criteris d'adjudicació previstos en la present convocatòria.  
- Quantia que, si és el cas, cal adjudicar  
- Si és el cas, la inclusió del sol·licitant en una llista de reserva per complir tots els requisits per a l'adjudicació de l'ajuda però no haver-hi crèdit suficient per al pagament d'esta.  
3. Resolució. La resolució del director de la eTM per la qual es resol la present convocatòria es dictarà en el termini màxim de deu dies des de l'elevació de la proposta de resolució. La resolució d'adjudicació que es notifique farà constar, a més, les obligacions que ha de complir el beneficiari per al pagament d'esta.  
4. Notificació i publicitat. La notificació dels actes integrants del procediment serà efectuada de conformitat amb allò que s'ha establit en LRJ-PAC.   
5. Silenci administratiu. Transcorregut el termini de sis mesos, comptadors des de la publicació de la present convocatòria sense que s'haja dictat una resolució expressa, s'entendrà que és desestimatòria de la concessió de l'ajuda.  
6. En tot el que no preveu la present convocatòria, s'aplicarà el que disposa la LRJ-PAC.  
Article 13. Pagament de l'ajuda i obligacions del beneficiari  
1. El pagament de l'ajuda es farà efectiu per la quantitat concedida sempre que el beneficiari presente en el registre d'entrada de la eTM i en el termini de cinc dies naturals, comptadors de l'endemà d'aquell en què es va notificar la resolució d'adjudicació, la documentació següent:  
- Sol·licitud d'adscripció del vehicle subvencionat així com de baixa del substituït, segons es va fer constar en la sol·licitud de l'ajuda.  
2. Una vegada rebuda dins del termini i la forma escaient la documentació requerida, s'efectuarà la pertinent comprovació. Si és conforme i abans del pagament de l'ajuda concedida, es traslladarà a l'òrgan competent a l'efecte de resoldre el que procedisca quant a l'adscripció del vehicle.  
3. Si no es presenta en el termini la documentació requerida a què es referix l'apartat 1 del present número o si no es pot dictar resolució favorable per a l'adscripció del vehicle, la resolució d'adjudicació quedarà sense efecte per al beneficiari de què es tracte i es procedirà, sense solució de continuïtat, a comunicar a qui corresponga d'entre els establits en la llista de reserva l'adjudicació de l'ajuda i el pagament d'esta, de conformitat i amb el compliment previ del que disposen els apartats 1 i 2 del present número.   
Article 14. Fiscalització  
El beneficiari de l'ajuda estarà obligat a facilitar totes les actuacions de comprovació que efectue la eTM, així com sotmetre's a qualsevol actuació de control a l'efecte de verificar el correcte compliment dels objectius establits en la present convocatòria.   
Article 15. Responsabilitat, règim sancionador i reintegraments  
1. Els adjudicataris de l'ajuda quedaran sotmesos a les responsabilitats i règim sancionador que sobre infraccions administratives en matèria d'ajudes establisca la legislació vigent aplicable.  
2. Procedirà el reintegrament de les quantitats, així com l'exigència de l'interés de demora des del moment del pagament de l'ajuda, en els casos previstos per l'apartat 9 de l'article 47 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.  
Article 16. Recursos  
La present convocatòria i tots els actes administratius que se'n deriven podran ser impugnats en els casos i en la forma establida en l'article 4.5 dels Estatuts de la eTM, aprovats per Acord del Consell de la Generalitat Valenciana, de 5 d'octubre de 2001, i en els articles 107 i següents de la LRJ-PAC. Tot això sense perjuí que puguen interposar-se qualssevol altres recursos que s'estimen oportuns.